RASHODI DRŽAVNOG PRORAČUNA

Ukupni rashodi za 2013. godinu planirani su u iznosu od 123,6 milijardi kuna, od čega rashodi poslovanja u iznosu od 121,5 milijardi kuna i rashodi za nabavu nefinancijske imovine u iznosu od 2,2 milijarde kuna.

Izvršenje ukupnih rashoda državnog proračuna u prvih šest mjeseci 2013. godine iznosi 63,7 milijardi kuna, što je 4,9 milijardi kuna više u odnosu na isto razdoblje 2012., a 51,5% planiranih rashoda za 2013. godinu.

1. Obrazloženje rashoda po ekonomskoj klasifikaciji

Rashodi poslovanja

Ukupni rashodi poslovanja planirani su u Državnom proračunu za 2013. godinu u iznosu od 121,5 milijardi kuna, a u razdoblju od 1. siječnja do 30. lipnja 2013. godine izvršeni su u iznosu od 63,2 milijarde kuna, što je 52,0% godišnjeg plana.

U strukturi ostvarenih rashoda poslovanja za promatrano razdoblje najveći udio (56,2%) čine naknade građanima i kućanstvima na temelju osiguranja i druge naknade, a slijede rashodi za zaposlene s udjelom od 17,1%.

Tablica 7: Kretanje rashoda poslovanja u 2012. i 2013. godini

U nastavku daje se pregled izvršenja rashoda za prvo polugodište 2013. godine po ekonomskim skupinama.

Rashodi za zaposlene

Rashodi za zaposlene u razdoblju I.-VI. 2013. godine izvršeni su u iznosu od 10,8 milijardi kuna što čini 52,2% plana. U odnosu na isto razdoblje prethodne godine ostvarena je ušteda od 365 milijuna kuna. Navedena ušteda rezultat je:

smanjenja koeficijenta za 3% od travnja 2013. godine

učinka uvođenja centralnog obračuna plaća.

S obzirom na dinamiku izvršenja rashoda za zaposlene u prvom polugodištu, a u odnosu na ukupno planirana sredstva, do kraja godine bit će potrebno provesti na ovoj kategoriji rashoda dodatne uštede ili osigurati dodatna sredstva, ponajprije na stavkama Ministarstva znanosti, obrazovanja i sporta te Ministarstva unutarnjih poslova.

Materijalni rashodi

Materijalni rashodi izvršeni su u iznosu od 3,8 milijardi kuna odnosno 43,5% planiranih sredstava. Ovakvo izvršenje materijalnih rashoda rezultat je racionalizacije na rashodima za materijal i energiju koji su manji u odnosu na izvršenje prethodne godine za 8,5%. Naknade za prijevoz, za rad na terenu i odvojeni život manje su za 17,0% u odnosu na isto razdoblje prethodne godine te značajno utječu na smanjenje materijalnih rashoda.

Rast rashoda za usluge rezultat je većih ulaganja u informatizaciju tako da su računalne usluge u odnosu na isto razdoblje prethodne godine porasle za 38,5%. U ostalim nespomenutim rashodima poslovanja najveće je učešće članarina koje su u odnosu na prvo polugodište prethodne godine porasle za 31,7%.

Tablica 8: Kretanje materijalnih rashoda u 2012. i 2013. godini

Financijski rashodi

U prvom polugodištu 2013. godine financijski rashodi su izvršeni u iznosu od 4,8 milijardi kuna što je za 12,8% više od izvršenja u istom razdoblju prethodne godine. Najveći udio u financijskim rashodima (93,9%) čine kamate koje iznose 4,5 milijardi kuna, od čega kamate za izdane obveznice 3,3 milijardi kuna. Rashodi za kamate su u odnosu na prvo polugodište 2012. godine porasle za 464,0 milijuna kuna.

Subvencije

U prvom polugodištu 2013. godine izvršeno je 3,8 milijardi kuna subvencija što u odnosu na 5,9 milijardi planiranih sredstava čini 62,7%. Od navedenoga iznosa, za subvencije u poljoprivredi izvršeno je 2,1 milijardu kuna, a što u odnosu na prvih šest mjeseci 2012. godine predstavlja povećanje za 764 milijuna kuna. U odnosu na prethodnu godinu povećane su i subvencije brodogradnji za 77 milijuna kuna, subvencije HŽ-u za 32 milijuna kuna i subvencije HBOR-u za 25 milijuna kuna.

Tablica 9: Kretanje subvencija u 2012. i 2013. godini

Naknade građanima i kućanstvima

Najveću stavku u izvršenim rashodima poslovanja čine naknade građanima i kućanstvima na temelju osiguranja i druge naknade u iznosu od 35,6 milijardi kuna ili 55,6% plana za 2013. godinu.

Mirovine su izvršene u iznosu od 17,9 milijardi kuna što predstavlja 50,4% ukupno planiranih sredstava. Njihov porast od 461 milijun kuna u odnosu na isto razdoblje prošle godine rezultat je provedene indeksacije. Izuzev mirovina, prethodno spomenuta skupina rashoda obuhvaća i naknade utvrđene propisima o zdravstvenom i socijalnom osiguranju te ostale vrste naknada koje građani i kućanstva dobivaju iz proračuna neovisno o sustavima osiguranja. U mjesecu lipnju 2013. godine podmirene su obveze ustanova u zdravstvu u sanaciji i Hrvatskog zavoda za zdravstveno osiguranje u iznosu od 3,3 milijarde kuna.

Tablica 10: Rashodi za naknade građanima i kućanstvima na temelju osiguranja i druge naknade

S obzirom na visinu i dinamiku isplata mirovina, naknada za nezaposlene, naknada u sustavu zdravstva do kraja godine bit će potrebno na ovim pozicijama osigurati dodatna sredstva.

Dječji doplatak i porodiljne naknade doznačeni su u prvom polugodištu u iznosu od 1,9 milijardi kuna odnosno 50,0% plana za 2013. godinu.

Tablica 11: Izdvajanja za dječji doplatak i porodiljne naknade

Rashodi za nabavu nefinancijske imovine

Ukupni rashodi za nabavu nefinancijske imovine u 2013. godini planirani su u iznosu od 2,2 milijarde kuna. U prvom polugodištu 2013. godine realizirano je 530,5 milijuna kuna odnosno 24,2% plana. Za navedenu skupinu rashoda je izvršenje u prvom polugodištu uvijek manje zbog procesa ugovaranja i izvođenja radova koji dolaze na naplatu u drugom dijelu godine.

Povećanje od 222 milijuna kuna u odnosu na prvo polugodište 2012. rezultat je intenzivnijih ulaganja i to za kupnju zgrade u Brusselsu u iznosu od 80 milijuna kuna, izgradnju graničnih prijelaza 55 milijuna kuna, kapitalne projekte u znanosti 39 milijuna kuna te ostale projekte po ministarstvima.

Tablica 12: Kretanje rashoda za nabavu nefinancijske imovine u 2012. i 2013. godini

2. Obrazloženje rashoda po izvorima financiranja

S ciljem povećanja transparentnosti korištenja proračunskih sredstava prema izvorima financiranja, u nastavku se daje prikaz rashoda po ovoj proračunskoj klasifikaciji.

Uvođenjem klasifikacije izvora financiranja u državnom proračunu osiguralo se praćenje korištenja sredstava dobivenih iz različitih izvora. Izvore financiranja čine skupine prihoda i primitaka iz kojih se podmiruju rashodi i izdaci određene vrste i utvrđene namjene. Rashodi i izdaci planiraju se, izvršavaju i računovodstveno prate prema izvorima financiranja.

Izvori financiranja jesu: opći prihodi i primici, doprinosi, vlastiti prihodi, prihodi za posebne namjene, pomoći, donacije, prihodi od prodaje ili zamjene nefinancijske imovine, naknade s naslova osiguranja i namjenski primici.

1. U izvor financiranja – opći prihodi i primici proračun uključuje prihode koji se ostvaruju temeljem posebnih propisa u kojima za prikupljene prihode nije definirana namjena korištenja, a to su: prihodi od poreza, prihodi od financijske imovine, prihodi od nefinancijske imovine, prihodi od administrativnih (upravnih) pristojbi, prihodi državne uprave, prihodi od kazni te primici od financijske imovine i zaduživanja za koje nije definirana namjena korištenja.

2. U izvor financiranja – doprinosi uključuju se prihodi od uplaćenih doprinosa za zdravstveno osiguranje, mirovinsko osiguranje i doprinosa za zapošljavanje.

3. U izvor financiranja – vlastiti prihodi uključuju se prihodi koje proračunski korisnik ostvari obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna.

4. U izvor financiranja – prihodi za posebne namjene uključuju se prihodi čije su korištenje i namjena utvrđeni posebnim zakonima i propisima koje donosi Vlada Republike Hrvatske.

5. U izvor financiranja – pomoći uključuju se prihodi koji se ostvaruju od inozemnih vlada, međunarodnih organizacija, drugih proračuna i od ostalih subjekata unutar općeg proračuna.

6. U izvor financiranja – donacije uključuju se prihodi koji se ostvaruju od fizičkih osoba, neprofitnih organizacija, trgovačkih društava i od ostalih subjekata izvan općeg proračuna.

7. U izvor financiranja – prihodi od prodaje ili zamjene nefinancijske imovine i naknade s naslova osiguranja uključuju se prihodi koji se ostvaruju prodajom ili zamjenom nefinancijske imovine i od naknade štete s osnove osiguranja.

8. U izvor financiranja – namjenski primici uključuju se primici od financijske imovine i zaduživanja, čija je namjena utvrđena posebnim ugovorima i/ili propisima.

Izvori financiranja opći prihodi i primici, doprinosi te namjenski primici utječu na visinu deficita proračuna. Za ostale izvore financiranja proračunska potrošnja ograničena je visinom ostvarenja prihoda po tim izvorima te zato nemaju utjecaj na deficit proračuna.

Zakonom o proračunu daje se fleksibilnost u izvršavanju rashoda i izdataka koji se financiraju iz izvora: vlastiti prihodi, prihodi za posebne namjene, pomoći i donacije, na način da se propisuje mogućnost njihova izvršavanja u iznosima većim od planiranih, a ograničenje se postavlja na razinu ostvarenja prihoda. Dodatno, neiskorišteni prihodi iz ovih izvora u jednoj godini mogu se prenijeti i trošiti u drugoj godini (izuzev izvora: vlastiti prihodi). Poznavanje izvora financiranja izuzetno je važno za analizu proračunske potrošnje.

Tablica 13: Izvršenje rashoda i izdataka po izvorima financiranja

3. RAČUN FINANCIRANJA DRŽAVNOG PRORAČUNA

U razdoblju od I-VI 2013. godine ukupni prihodi (prihodi poslovanja i prihodi od prodaje nefinancijske imovine) ostvareni su u iznosu od 52,3 milijarde kuna ili 46,1% planiranih prihoda za 2013. godinu. U istom razdoblju ukupni rashodi (rashodi poslovanja i rashodi za nabavu nefinancijske imovine) iznose 63,7 milijardi kuna ili 51,5% planiranih rashoda za 2013. godinu.

U nastavku daje se prikaz plana i izvršenja računa prihoda i rashoda državnog proračuna i prikaz ostvarenih primitaka od financijske imovine i zaduživanja te izdataka za financijsku imovinu i otplate zajmova za razdoblje I-VI 2013. godine.

Tablica 14: Račun prihoda i rashoda i Račun financiranja za razdoblje I-VI 2013. godine

Temeljem kretanja ukupnih prihoda i rashoda državnog proračuna u prvom polugodištu 2013. godine, manjak državnog proračuna iznosio je 11,4 milijardi kuna.

Ukupni primici od financijske imovine i zaduživanja u razdoblju od I-VI 2013. godine ostvareni su u iznosu od 21,6 milijardi kuna čime su financirani izdaci za financijsku imovinu i otplate zajmova u iznosu od 6,7 milijardi kuna te manjak državnog proračuna.

Tablica 15: Račun financiranja

Ukupni primici od financijske imovine i zaduživanja u razdoblju I-VI 2013. godine ostvareni su u iznosu od 21,6 milijardi kuna od čega se najveći dio od 12,4 milijarde kuna odnosi se na primitke od izdanih vrijednosnih papira. U strukturi ukupnih primitaka od izdanih vrijednosnih papira, primici od obveznica iznose 8,9 milijardi kuna (1,5 milijardi američkih dolara), dok se 3,5 milijarde kuna (neto) odnosi na primitke od trezorskih zapisa.

Primici od zaduživanja ostvareni su u iznosu od 9,1 milijardi kuna, od čega na primljene kredite i zajmove od kreditnih i ostalih financijskih institucija izvan javnog sektora otpada 8,9 milijardi kuna, na primljene kredite i zajmove od međunarodnih organizacija, institucija i tijela EU te inozemnih vlada otpada 141,9 milijuna kuna i na primljene kredite i zajmove od kreditnih i ostalih financijskih institucija u javnom sektoru 9,9 milijuna kuna.

U strukturi primljenih kredita i zajmova od kreditnih i ostalih financijskih institucija izvan javnog sektora najveći iznos odnosi se na zajam Merrill Lynch London koji je povučen u ožujku 2013. godine u iznosu od 200 milijuna EUR-a te dva dugoročna kredita na domaćem tržištu u ukupnom iznosu od 3 milijarde kuna. Kreditne obveze brodogradilišta osigurane državnim jamstvima u iznosu od 4,4 milijarde kuna, a koje su preuzimanjem prenijete u javni dug države, refinancirane su pod povoljnijim uvjetima.

U promatranom razdoblju primljene otplate (povrati) glavnice danih zajmova iznose 114,7 milijuna kuna.

.

Izdaci za financijsku imovinu i otplate zajmova iznose 6,7 milijardi kuna od čega na izdatke za otplatu glavnice primljenih kredita i zajmova otpada 5,9 milijardi kuna.

Strukturu izdataka za otplatu glavnice primljenih kredita i zajmova čine otplata glavnice primljenih kredita i zajmova od kreditnih i ostalih financijskih institucija izvan javnog sektora u iznosu od 5,5 milijardi kuna od čega se najveći dio odnosi na refinancirane kreditne obveze brodogradilišta. Ostali izdaci za otplatu glavnice primljenih kredita i zajmova odnose se na otplate glavnice primljenih kredita i zajmova od međunarodnih organizacija, institucija i tijela EU te inozemnih vlada u iznosu od 368,5 milijuna kuna i otplate glavnice primljenih kredita i zajmova od kreditnih i ostalih financijskih institucija u javnom sektoru u iznosu od 71,7 milijuna kuna.

Izdaci za dane zajmove iznose 410 milijuna kuna a izdaci za dionice i udjele u glavnici 301,4 milijuna kuna.